<b>(Opdateret 09.52)</b> Fem tiltalt for vold med døden til følge i forbindelse med drabet på den 21-årige William Lennon Davis i Aalborg i april sidste år.

Statsadvokaten for Nord- og Østjylland har tiltalt fem personer for vold med døden til følge i forbindelse med drabet på den 21-årige William Lennon Davis i Aalborg i april sidste år, oplyser statsadvokatassessor Michael Møller Hansen. William Lennon Davis mistede livet den 7. april, da han blev stukket ned i Jomfru Ane Gade under et slagsmål mellem to grupper unge. Den unge mand blev stukket med kniv 14 gange og blev slået gentagne gange med stole, flasker og knytnæveslag. Desuden blev de knuste flasker også brugt til at stikke ham med. Forud for episoden havde en af de tiltalte også uddelt fem knivstik til andre personer. Den ene gruppe bestod af både lokale unge og unge fra København. Den anden gruppe bestod af unge fra Århus-området, hvor også den dræbte kom fra. /ritzau/